चिटिक्क परेको शरीर, मीठो बोली, नसालु आँखा । त्यसमाथि मन्द मुस्कानकी धनी केकी । बौद्धिकताले तीक्ष्ण थिइन्, केकी । त्यसैले त रियालिटी सोका क्रममा टिभीमा देखेकै भरमा उनलाई एउटा अफर आयो– एड एजेन्सीबाट । उनले ‘क्लोज अप’को प्रमोसनका लागि काम गर्नुपर्ने थियो । ‘डिल ओके’ गरिन् । त्यसपछि बदलियो, उनको सपना । फेरियो, इच्छाएको बाटो । भन्छिन्, ‘त्यसपछि म एमबिबिएसको परीक्षा दिन गइनँ र विषय परिवर्तन गरेर बिआइएम (म्यानेजमेन्ट)मा भर्ना भएँ ।’ उनी यसलाई भाग्यको खेल भन्न रुचाउँछिन् । ‘भाग्यमा जे लेखेको छ, त्यही भन्छन् नि !मेरो जीवनमा पनि त्यस्तै भयो,’ उनले भनिन् ।
